Galaktografia

|  |  |
| --- | --- |
| Kuvaus: | Rintarauhastiehyeen radiologinen varjoainetutkimus |

**TUTKIMUKSEEN VALMISTAUTUMINEN**

Rinnan tai kainalon alueelle ei saa laittaa talkkia tai voiteita ennen tutkimusta. Rinnan puristelua kannattaa välttää, ettei tiehyt tyhjene.

Tutkimuksessa käytettävä varjoaine sisältää jodia. Tutkimukseen lähettäneeseen yksikköön tulee olla yhteydessä, mikäli olet yliherkkä jodille tai olet saanut varjoaineesta aiemmin reaktion,

Jos haluat, että nännin alue puudutetaan (puudutusgeelillä), voit ostaa apteekista puudutelaastarin ja laittaa sen tutkittavaan rintaan nännin päälle noin 1 tunti ennen tutkimusta tai voit tulla ½ tuntia ennen tutkimusta tutkimusyksikköön, mistä sinulle annetaan puudutelaastari.

**TUTKIMUKSEN KULKU**

 Iho puhdistetaan desinfioivalla aineella. Lääkäri tarkistaa nännissä olevan vuotavan maitorauhastiehytaukon sijainnin. Tiehytaukkoon laitetaan ohut tylppäpäinen kanyyli, jonka kautta ruiskutetaan varjoainetta. Rinnasta otetaan mammografiakuvia kahdesta suunnasta. Kuvien ottamisen jälkeen kanyyli poistetaan.

Tutkimus kestää noin puoli tuntia. Aika on viitteellinen, joten käyntiin on varattava riittävästi aikaa.

**YHTEYSTIEDOT**

 Jos tiedät tai epäilet olevasi raskaana, sinulla on kysyttävää tutkimuksesta, haluat vaihtaa tai perua ajanvarauksen:

voit ottaa yhteyttä Röntgen 2 osastosihteereihin arkisin klo 8.00 - 14.30 välisenä aikana puhelinnumeroon 017-173307.

Lisätietoa kuvantamistutkimuksista, säteilystä, röntgensäteilyn vaikutuksesta ja eri tutkimusten säteilyaltistuksesta saat internetistä ​

[www.tutkimukseen.fi](http://www.tutkimukseen.fi/) ​

[www.stuk.fi](http://www.stuk.fi/)